Søren Gade (V), 2006-04-18:
Lovforslaget udspringer af regeringens terrorhandlingsplan, som blev offentliggjort den 16. november i fjor, og lovforslaget har til formål at udmønte anbefalingerne nr. 2 og 3 i planen.
Med lovforslaget skabes der udtrykkelig hjemmel til, at Forsvarets Efterretningstjenestes efterretningsindhentning om forhold i udlandet kan medtage oplysninger om danske statsborgere og andre personer, der opholder sig i Danmark.
Formålet med bestemmelsen er at tydeliggøre, at Forsvarets Efterretningstjeneste ved løsning af sine opgaver kan medtage oplysninger om danskere eller oplysninger, der i øvrigt har en dansk vinkel, når oplysningerne fremkommer under indhentning rettet mod forhold i udlandet, altså det, vi kan kalde et tilfældighedsfund.
Det er i den forbindelse væsentligt for mig at understrege, at såfremt Politiets Efterretningstjeneste og politiet beslutter at indlede en egentlig efterforskning på baggrund af oplysninger modtaget fra Forsvarets Efterretningstjeneste, vil det ske i henhold til de gældende retningslinjer herfor, herunder retsplejelovens bestemmelser.
En anden væsentlig pointe, som også andre har været inde på her fra talerstolen, er, at Forsvarsministeriet har rettet henvendelse til Wamberg-udvalget med henblik på at få en drøftelse af, hvorledes der kan tilvejebringes grundlag for, at udvalget kan føre det nødvendige tilsyn med Forsvarets Efterretningstjeneste.
Jeg er meget indstillet på at diskutere det i udvalgsarbejdet og få det grundigt belyst, så jeg forhåbentlig kan få manet noget af den skepsis, som bl.a. hr. Holger K. Nielsen har givet udtryk for, i jorden.
Lovforslaget indebærer desuden, at der kan tilvejebringes lovgrundlag for, at efterretningstjenesterne kan udveksle fortrolige oplysninger, og det indeholder ændringer, som er en direkte følge af forsvarsaftalen af 10. juni 2004 – som jeg ikke vil komme ind på – idet den er hovedgrundlaget for lovforslaget.
Så vil jeg sige lidt til et par enkelte punkter.
Det er sådan, at der jo er tale om tilfældighedsfund, der er ikke tale om, at Forsvarets Efterretningstjenestes opgaver bliver ændret.
Tilfældighedsfund betyder altså, at man i Forsvarets Efterretningstjeneste indhenter oplysninger om en eller anden udenlandsk enhed, at man spionerer mod et eller andet i udlandet, og så kommer man f.eks. under vejr med, at en dansk statsborger er i kontakt med den pågældende enhed på den ene eller den anden måde.
Ideen er, at Forsvarets Efterretningstjeneste ikke skal vurdere, om den brik er vigtig eller ikke vigtig for Politiets Efterretningstjeneste.
Den brik skal vurderes af Politiets Efterretningstjeneste.
Det kan jo være den, som er afgørende for noget, Politiets Efterretningstjeneste sidder med.
Og det er netop det, vi prøver at imødegå med det her lovforslag.
Der er ikke tale om, at vi ønsker, at Forsvarets Efterretningstjeneste får til opgave at spionere imod danske statsborgere.
Der er tale om, at information, som Forsvarets Efterretningstjeneste kommer under vejr med, bliver vurderet af Politiets Efterretningstjeneste.
Og det er Politiets Efterretningstjeneste, der afgør, om det er vigtigt for deres efterforskning.
Så må jeg sige, at det jo er meget svært at lave en udtømmende liste i et lovforslag.
Man kan sagtens stå her og sige, at cykeltyveri selvfølgelig ikke er med.
Jeg er lige ved at sige, at hvis man nu havde efterretningsindhentninger om Osama bin Laden, og der var en dansk statsborger, der var i kontakt med lige præcis det netværk, så ville den nedre grænse for, hvad man ville sende videre, jo nok være anderledes, end hvis det var efterforskning mod en anden person.
Derfor er det utrolig svært at lave en udtømmende liste for, hvad der er relevant for Politiets Efterretningstjeneste.
Så vil jeg sige, at ministeriet har rettet henvendelse til Wamberg-udvalget, for jeg er jo også som ansvarlig minister og borger i det her samfund interesseret i, at der selvfølgelig er en kontrol med de oplysninger.
Det vil blive diskuteret med Wamberg-udvalget, om der kan foretages den nødvendige kontrol.
Det kan vi få belyst i udvalgsarbejdet, og ellers må vi så se på, hvad der ellers kan gøres.
Hr. Holger K. Nielsen efterspørger demokratisk kontrol.
Jeg vil sige, at vi jo har Kontroludvalget og Kontroludvalgets arbejde.
Det er jo lovfæstet, hvad det er, Kontroludvalget beskæftiger sig med.